CPN ควัก 8.5 พันล้าน รุกธุรกิจแกร็บ (Grab)!
CPN ควัก 8.5 พันล้าน รุกธุรกิจแกร็บ (Grab)!
30 พ.ค. 2562

บริษัท เซ็นทรัลพัฒนา จำกัด (มหาชน) หรือ CPN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทฯเข้าลงทุนในบริษัทย่อยและบริษัทร่วมทุน โดยมีวัตถุประสงค์เพื่อลงทุนในธุรกิจแกร็บ (Grab) เพื่อสร้างความร่วมมือทางธุรกิจ และสนับสนุนให้การดำเนินธุรกิจเป็นไปตามแผนกลยุทธ์ของบริษัทฯ
โดยการลงทุนในบริษัทย่อย Chipper Global Limited ด้วยทุนจดทะเบียน 65,800,000 เหรียญสหรัฐ (หรือประมาณ 2,092,440,000 บาท คำนวณ ณ วันที่ 30 พ.ค.62 ในอัตรา 1 ดอลลาร์สหรัฐต่อ 31.80 บาท) ประกอบด้วยหุ้นสามัญ 32,900 หุ้น มูลค่าหุ้นละ 2,000 เหรียญสหรัฐ ซึ่ง บริษัท เซ็นทรัลพัฒนา เชียงใหม่ จำกัด เข้าลงทุนใน Chipper Global Limited โดยมีสัดส่วนการถือหุ้น 100% (บริษัท เซ็นทรัลพัฒนา เชียงใหม่ จำกัด เป็นบริษัทย่อยที่บริษัทฯถือหุ้น 100%)
อีกทั้งการลงทุนในบริษัทร่วมทุน Porto Worldwide Limited ด้วยทุนจดทะเบียน 199,301,000 เหรียญสหรัฐ (หรือประมาณ 6,337,771,800 บาท คำนวณ ณ วันที่ 30 พ.ค.62 ในอัตรา 1 ดอลลาร์สหรัฐต่อ 31.80 บาท) ประกอบด้วยหุ้นสามัญ 199,301,000 หุ้น มูลค่าหุ้นละ 1 เหรียญสหรัฐ ซึ่ง Chipper Global Limited และ Hillborough Group Ltd. (บริษัทย่อยที่บริษัท เซ็นทรัลรีเทล คอร์ปอเรชั่น จำกัด (บริษัทในกลุ่มเซ็นทรัล) ถือหุ้น 100%) เข้าลงทุนใน Porto Worldwide Limited โดยมีสัดส่วนการถือหุ้น 33%:67% ตามลำดับ